nl cy cy ceb fi cy nl en nl cy cy cy cy cy de cy cy cy en cy cy cy fr es en en cy
Buom yn ffodus dros ben i fwynhau tywydd godidog am y deuddydd.  Troi trwynau’r cerbydau dros Fwlch Kirkstone wnaeth bron hanner y criw fore Sadwrn i ddringo Helvellyn o Glenridding dros y Striding Edge enwog.  Dilynodd criw bach ohonynt y grib tua’r gogledd i Raise ac i lawr y gefnen heibio olion yr ymdrech fethiannus i sefydlu llethr sgio a hen fwynglawdd Greenside yn ôl  i Glenridding.  Trodd y gweddill tua’r de dros Nethermost Pike at Grisedale Tarn, i fyny Fairfield ac i lawr y grib i Ambleside – tipyn o daith!  Tro pedol yn erbyn y cloc o amgylch cwm Rydal oedd y dewis y rhan fwyaf o’r gweddill – cychwyn o Ambleside, dros Low a High Pike i Hart Crag a Fairfield ac i lawr y gefnen dros Rydal Fell a Heron Pike i bentref Rydal – taith sylweddol arall!  Ac i roi peth amrywiaeth i’r gweithgareddau, bu John Parry a Gareth Everett yn sgramblo (gradd 3) ar y Black Crag ar St Sunday Crag, Gareth ’Rynys ac Eryl yn beicio dros fylchoedd Wrynose a Hard Knott a Raymond yn sgramblo a cherdded ar Old Man of Coniston.
Wedi gwely cynnar, roedd pawb yn eiddgar i fod allan ar y mynyddoedd fore trannoeth.  Langdale oedd cyrchfan bron pawb y tro hwn,  pawb yn nelu am Stickle Tarn gyda’r tri Gareth, Gaenor, Ffion, Iolyn, Ann, Prys  ac Eryl yn dewis y sgrambl eithaf rhwydd ond gwych o ran golygfeydd i fyny Jack’s Rake i gopa Pavey Ark ac ymlaen i Harrison Stickle a chyfarfod yno â Rhiannon a Clive, y ddau Gwyn, Anet,  Elizabeth, Haf, Iolo  a John Arthur.  Rhannwyd yn wahanol grwpiau wedyn gyda rhai yn dod i lawr i flaen cwm hyfryd Mickleden ac eraill yn mynd tuag at Rosset Pike a Bow Fell i wneud diwrnod hirach ohoni.  O’r topiau rhwng y Langdale Pikes, gallem weld yn glir iawn tua’r gogledd Cam Crag uwchben Borrowdale lle’r oedd JP, Mark a Sioned yn treulio’r diwrnod ar sgrambl hir (gradd 2), un o’r rhai hiraf ac yn ôl llawer y gorau yn Ardal y Llynnoedd.  Diwrnod byr oedd dewis Heini ac Enid cyn eu taith hir yn ôl i Lanelli ac Abertawe, Gwen Aaron a Gwen Richards yn cwblhau taith ar draws traethau Bae Morecambe ar eu ffordd adref, Iona yn treulio’r diwrnod gyda’i merch a’r teulu o Lancaster a Raymond yn mynd am Sca Fell o Eskdale ac yn bwriadu aros deuddydd arall.
Braf iawn oedd cael croesawu rhai i’w taith gyntaf gyda’r clwb a rhai ar eu taith gyntaf y tu allan i Gymru.  Yr unig gwmwl dros y penwythnos oedd bod Sian o Ddolwyddelan, a oedd wedi bwriadu dod yn gwmni i Ffion, wedi gorfod tynnu’n ôl y funud olaf oherwydd profedigaeth deuluol.  Danfonwn ein cofion ati a’i theulu.
Diolch i bawb am eu cwmni hwyliog a’u cydweithrediad hynaws a diolch arbennig i’r rhai fu’n trefnu ac arwain teithiau.
Ôl Nodyn:  wedi anghofio nodi bod criw Pedol Rydal ar y Sadwrn wedi dod ar draws pererin ar ddifancoll!  Alan Hughes (Machynlleth) yn digwydd cerdded yr un llwybrau tra ar ei wyliau efo Mair!!
Lluniau gan Haf ar wefan FLIKR
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51